Mélyen tisztelt közgyűlés! Kedves példaképeim és barátaim! Cserkésztestvérek!

Mint látjátok, nem lehetek most köztetek. Ennek oka, hogy egyéb kötelezettségeimet kell teljesítenem Osgyán községben. Mivel ígéretet tettem egy barátomnak, hogy a nehéz pillanataiban mellette állok. Azért döntöttem a barátom segítése mellett, mert hiszem, hogy a közgyűlés a jelenlétem nélkül is tud Isten segítségével józan, fegyelmezett és helyes döntést hozni, valamint meggyőződésem, hogy most Osgyánban kell lennem, ahol a segítségemre, a barátságomra jobban szükség van, tehát most oda mentem, ahol a kötelességem teljesíthetem az embertársammal szemben. Lehet jelentkezésem a toborzó-tiszti posztra elúszott, azzal hogy másokban bizalmatlanságot generálhat a „nem megjelenésem”, azonban kérem a közgyűlést, hogy szavazás előtt gondolja át döntését. Nem hajtok a tisztségre, és nem érzem magam kvázi kiválasztottnak, vagy különlegesnek! Tudom, hogy nagyon sok a hibám, és tudom, nagyon sok mindenben kell még fejlődnöm, de ez a lehetőség most megfelelő utat biztosítana a fejlődésemben. Azt is tudom, hogy képességeim, ötleteim és nézeteim megfelelnének, sőt tudnék lendíteni is Szövetségünk működésén.

Jelentkezésem indokait olvashatta mindenki a honlapon, és a kiküldött e-mailekben is. Ezeket nem is ismételném, azonban kívánok néhány megjegyzést tenni. A Selye János Egyetem Sirály kollégiumában van egy kisebb felnőtt csoport, akik tanácsaimra BIPI HORIZONTJÁT lapozza; valamiféle cserkészgyűléseket tartunk; folyamatosan sugallom nekik a cserkészet szépségét és fontosságát. Ha akár egy is közülük a tanári pálya mellett a cserkészetet fogják továbbvinni, akkor ezt a tevékenységemet sikeresnek könyvelem el. Az érsekújvári csapat nagy szívfájdalmát is próbáltam az évek során orvosolni. Többször felhívtam egy-egy vezetőt a cserkész otthonukkal kapcsolatban és tettem javaslatokat (gondolok itt az elektro suli egyik épületére…), azonban a „nem az én kompetenciám” miatt soha nem ülhettem tárgyalóasztalhoz, így maradt a „tipp-adás”. Szelőcén viszont már magam próbáltam őrsiket tartani és sikerült a cserkészet csínját-bínját egy tanárnőnek átadnom, ahol lényegében megszelídültek a többségben élő szociálisan hátrányos romagyerekek. Továbbá őrsiket tartottam még egy egész tavaszon keresztül Paláston is, ahol a kiesőben lévő nagylányok ennek köszönhetően vissza-vissza fordultak a cserkészet fényéhez. A szímei cserkészcsapat vezetői hiányából kialakuló űrt saját személyemmel próbáltam korrigálni. Több csapatakciót szerveztem nekik, illetve a tardoskeddi csapatparancsnokságom alatt szerveződő akcióink során a szímeiek mindig kaptak helyet nálam. Gál Erik csapatában felmerülő problémákra is mindig kívántam megoldást találni, sőt Gál Petit több táborunkba, tanyázásunkra is elvittem, hogy egyszer nagyszerű vezető váljon belőle. Legutóbb az egyházfai csapat friss vezetőinek adtam kész toborzási tippeket. Azonban gyakorlatilag felsorolhatatlan azon csapatok és vezetők száma, akiknek – problémájuk végighallgatása után – megoldásokat kínáltam.

Tudom, hogy a Szövetség fiatalabb vezetői nagyon szeretik az ötleteimet, meglátásaimat és javaslataimat. Nekik azt üzenem, hogy ha a Közgyűlés nem szavaz bizalmat személyemnek, akkor se búsuljanak. Ugyanúgy forduljanak nyugodt szívvel hozzám, vagy ha nekem lesz jó ötletem, akkor önzetlenül megosztom velük, hiszen a cserkészet, mint a magyarság bástyája egy közös ügy. A legjobb tudásomat hozni fogom mindig!

Az idősebb vezetőknek: Lehet sok tüskét okoztam már nektek, de mint minden rózsa-virágnak előbb vannak tövisei és csak aztán virágzik ki. Üdvözlöm a Tisztújító Közgyűlést: Felelősségteljes szavazást és további JÓ MUNKÁT kívánok!

Bencze Dávid ST